ועדת העבודה, הרווחה והבריאות, כנסת 18, פרוטוקול מספר 252, 2010-03-15 09:30

חיים כץ: יום שני, כ"ט באדר התש"ע, ה-15 במרץ 2010, אני פותח את ישיבת ועדת העבודה, הרווחה והבריאות בהצעת חוק שיקום נכי נפש בקהילה (תיקון – קביעת מחזיק בתחום הדיור), התשס"ט-2009, הצעתו של חבר הכנסת צחי הנגבי.

חיים כץ: ברוכים הבאים.

צחי הנגבי: אני יכול לומר שהחוק כפי שנוסח לדיון בוועדה הוא יותר טוב מהחוק שאני הצעתי ואני תומך בו.

חיים כץ: בפעם האחרונה אמרנו שאנחנו רוצים לצרף לחולי הנפש גם פגועי מוחין.

נועה בן שבת: אנחנו יכולים להתייחס לזה.

נועה בן שבת: הייתה ישיבה פנימית עם משרדי הממשלה השונים, כולל משרד הרווחה, בגלל שטענו שבנושא של הנכים האחרים יש אותן בעיות כאשר מדובר באנשים שסובלים מפיגור או שהם נכים ומטופלים על ידי אגף השיקום.

נועה בן שבת: בסופו של דבר משרד הבריאות ביקש בשלב זה לצמצם את הדיון לנכי נפש.

נועה בן שבת: הטענה הייתה שהבעיה של נכי הנפש – אני מקווה שאני מדייקת בדבריי - היא יותר חמורה כי נכה הנפש עצמו משלם את כל החיובים בארנונה ואת כל החיובים שקשורים לדיור שלו, לעומת מסגרות של משרד הרווחה בהן חלק מקצבת הנכות מועברת לצרכים אלה, וכמו כן יש השתתפות של הרשויות המקומיות בעלויות הדיור של אותו אדם דבר שלא קורה לגבי נכי נפש.

חיים כץ: את מעלה את זה כדי שאחר כך נוכל להרחיב את הצעת החוק אחרי קריאה ראשונה שתעבור במליאה, כך שזה לא יהיה נושא חדש.

נועה בן שבת: נכון.

חיים כץ: נציגי משרד הבריאות או משרד המשפטים רוצים לומר משהו?

איתיאל מלאכי: אני מהלשכה המשפטית במשרד הפנים.

איתיאל מלאכי: בהמשך למה שאמרה היועצת המשפטית של הוועדה, ההסכמה הייתה לגבי נכי נפש והצעת החוק באה לפתור את הבעיה הזאת כי חלקן של הרשויות המקומיות שמו מעין חוצץ בין המפעיל לבין נכה הנפש שמתגורר בדירה.

איתיאל מלאכי: לכן יש לנו כאן איזה שהן אי בהירויות לגבי הנוסח, אבל ההסכמה של הממשלה היא כאשר הנכה גר במסגרת דיור ולא בתוך משפחתו.

איתיאל מלאכי: כאשר הוא בתוך משפחתו, יחולו עליו דיני הארנונה הכלליים.

איתיאל מלאכי: זאת הבהרה עליה דיברנו גם קודם ופשוט צריך להבהיר את הנוסח.

איתיאל מלאכי: ההסכמה של הממשלה היא לעניין הזה של נכה הנפש.

רחל אדטו: אני בהחלט מסכימה עם מה שנאמר קודם, לא להרחיב את זה כרגע בהצעת החוק לגבי כולם.

רחל אדטו: הסיבה לכך היא כי ברגע שנרחיב את זה גם לפגועים אחרים – CP, נכים אחרים – נכנסים כאן משרדים אחרים חוץ מאשר משרד הבריאות ואז אנחנו מרחיבים את זה ושואלים מי מפקח, משרד הרווחה או משרד הבריאות, ונכנסים לפלונטר הרבה יותר רחב בנושא של הפיקוח.

רחל אדטו: לכן, אם יש אפשרות לסגור את החוק הזה לגבי נכי נפש ולהשאיר אותו במסגרת נכי נפש עם אפשרות להרחיב בעתיד, אבל כרגע להצביע רק על נכי נפש, אני חושבת שזה יותר נכון לעשות כך.

יחיאל שרשבסקי: אני רוצה להדגיש את ההבדל.

יחיאל שרשבסקי: במשרד הבריאות כל הוצאות החיים מוטלות על האדם עצמו ובמשרד הרווחה זה חלק מתקציב שמועבר וכלול בו הכל.

יחיאל שרשבסקי: כך שיש כאן הבדל עקרוני שאנחנו צריכים לאשר אותו כי זה נוגע לאדם עצמו ולא נוגע לתקציב של משרד.

טלי שטיין: גם אני מסכימה למה שנאמר כאן, להשאיר את זה רק לנכי נפש.

חיים כץ: אנחנו עוברים להקראה.

נועה בן שבת: הצעת חוק ההסדרים במשק המדינה (תיקוני חקיקה להשגת יעדי התקציב) (תיקון – מסגרת דיור לשיקום נכי נפש בקהילה), התש"ע-2010 1.

נועה בן שבת: תיקון סעיף 12 בחוק ההסדרים במשק המדינה (תיקוני חקיקה להשגת יעדי התקציב), התשנ"ג-1992, בסעיף 12, אחרי סעיף קטן (ה) יבוא: "(ו) (1) על אף האמור בסעיף קטן (ג), בנכס המשמש למגוריו של נכה כמפורט להלן, שמתקיימים בו התנאים שלהלן, יחול חיוב ארנונה למגורים שיופחת בשיעור ההנחה שאותו נכה היה זכאי לה כמחזיק בנכס לפי קביעת המועצה, לרבות תנאים שבעה לפי חוק זה, וזאת גם אם המחזיק בנכס הוא אדם אחר עבור הנכה: (א) נכה נפש – נכס שהוא מסוגי הדיור המפורטים בפרט ב(1) לתוספת לחוק שיקום נכי נפש בקהילה, התש"ס—2000, שנכה הנפש זכאי להם בהתאם לתכנית שיקום לפי החוק האמור.

נועה בן שבת: (3) הופחת חיוב הארנונה לפי הוראת פסקה (1), לא יהיה הנכה זכאי להנחה בארנונה למגורים בעד נכס אחר שהוא מחזיק בו".

נועה בן שבת: אני חושבת שאין כאן בעיה בנוסח לגבי דירות למגורים כיוון שאנחנו מדברים על סוג דיור שהנכה זכאי לו בהתאם לתוכנית שיקום.

נועה בן שבת: אם זה בתוך משפחתו, זה ודאי לא דיור לו הוא זכאי.

איתיאל מלאכי: זה קורה ולא הייתי רוצה להגביל את זה.

איתיאל מלאכי: לא הייתי רוצה להגביל את השירות שלנו רק כאשר אדם מחוץ לביתו.

איתיאל מלאכי: לא הייתי רוצה להחיל כאן משהו מיוחד לגבי מישהו שגר עם משפחתו, אז כל הדינים צריכים לחול כמו היום.

נועה בן שבת: אנחנו מחילים.

נועה בן שבת: אנחנו אומרים לפי קביעת המועצה, לרבות תנאים שייקבעו לפי חוק זה.

נועה בן שבת: אני מבינה שיש כאן מחלוקות.

איתיאל מלאכי: לא, אין מחלוקת.

איתיאל מלאכי: אין מחלוקת במובן הזה שאנחנו ניתן שירות.

איתיאל מלאכי: אני לא רוצה לקשור את ידינו כך שלא נוכל לתת שירות למישהו שהוא עם משפחתו.

איתיאל מלאכי: מצד שני, אני לא רוצה שינוי בדיני הארנונה לגבי מישהו שהוא עם משפחתו.

נועה בן שבת: למעשה התוספת שמבקש עכשיו משרד הפנים, לומר למעט כאשר הנכה מתגורר עם משפחתו.

יחיאל שרשבסקי: מקובלת עלי, אז יחולו הדינים הרגילים.

יחיאל שרשבסקי: זה שהוא גר עם משפחתו ומקבל שירות, לא מקנה לו איזה שינוי בארנונה.

יחיאל שרשבסקי: כל התיקון הזה בא כי לקחו מהם הנחה שמגיעה להם.

יחיאל שרשבסקי: אני לא רוצה להוסיף הנחות.

נועה בן שבת: אני לא חושבת שהתוספת הזאת מוסיפה הנחות.

יחיאל שרשבסקי: זה עניין של ניסוח בין המשפטנים.

יחיאל שרשבסקי: אני אומר את דעתי מבחינה עקרונית.

חיים כץ: למה כל הדיון הזה לא התקיים לפני שהקראנו את הצעת החוק?

איתיאל מלאכי: הוא התקיים.

חיים כץ: אנחנו נאשר את זה לקריאה ראשונה ונתקן את הניסוחים בין קריאה שנייה לשלישית.

חיים כץ: אני מקווה שאחרי שנאשר את זה כאן, אם נצליח לאשר את זה, גם המליאה תאשר את זה בקלות כזאת ויבוא לציון גואל.

חיים כץ: אנחנו מצביעים.

חיים כץ: בעד – 3

חיים כץ: שלושה תמכו בהצעת החוק ואין כאן כאלה שנמנעים או מתנגדים, אני שמח להודיע שהוועדה אישרה את הצעת החוק כהכנה לקריאה ראשונה.

חיים כץ: נעלה את זה למליאה לקריאה ראשונה ואחר כך ההצעה תגיע לכאן להכנה לקריאה שנייה ושלישית.

נועה בן שבת: האם הצעת החוק הזאת כרוכה בעלות?

נועה בן שבת: אני מבינה שהממשלה מסכימה להצעת החוק.

איתיאל מלאכי: הממשלה מסכימה במגבלות שציינו.

נועה בן שבת: הנוסח יעבור בנוסח זה והתיקונים בנוסח יהיו לקראת קריאה שנייה ושלישית.

חיים כץ: תודה רבה.

חיים כץ: הישיבה נעולה.